钦定古今图书集成/明伦汇编/官常典/第064卷 > 淮南忠壮王允
## 钦定古今图书集成/明伦汇编/官常典/第064卷 > 淮南忠壮王允

按《晋书》本传：“淮南忠壮王允，字钦度，咸宁三年，封濮
阳王，拜越骑校尉。太康十年，徙封淮南，仍之国，都督
扬江二州诸军事、镇东大将军、假节。元康九年入朝。
初，愍怀之废，议者将立允为太弟，会赵王伦废贾后，
诏遂以允为骠骑将军、开府仪同三司，侍中、都督如
故，领中护军。允性沉毅，宿卫将士皆敬服之。伦既有”
篡逆志，允阴知之，称疾不朝，密养死士，潜谋诛伦。伦
甚惮之，转为太尉，外示优崇，实夺其兵也。允称疾不
拜。伦遣御史逼允收官属以下，劾以大逆。允恚，视诏，
乃《孙秀手书》也。大怒，便收御史，将斩之。御史走而获
免，斩其令史二人，厉色谓左右曰：“赵王欲破我家。”遂
率国兵及帐下七百人直出大呼曰：“赵王反，我将攻
之，佐淮南王者左袒。”于是归之者甚众。允将赴宫，尚
书左丞王舆闭东掖门，允不得入，遂围相府。允所将
兵皆淮南奇才剑客也，与战，频败之，伦兵死者千馀
人。太子左率陈徽勒东宫兵鼓噪于内以应允，结阵
于承华门前，弓弩齐发，射伦，飞矢雨下。主书司马《畦
秘》以身蔽伦，箭中其背而死。伦官属皆隐树而立，每
树辄中数百箭，自辰至未。徽兄淮时为中书令，遣麾
驺虞幡以解斗。伦子虔为侍中，在门下省密要壮士，
约以富贵。于是遣司马督护伏引领骑四百从宫中
出，举空版诈言有诏助淮南王允。允不之觉，开阵纳
之。下车受诏，为引所害，时年二十九。初，伦兵败，皆相
传曰：“已擒伦矣。”百姓大悦。既而闻允死，莫不叹息。允
三子皆被害，坐允夷灭者数千人。及伦诛，齐王冏上
表理允曰：“故淮南王允，忠孝笃诚，忧国忘身，讨乱奋
发，几于克捷。遭天凶运，奄至陨没，逆党构恶，并害三
子，冤魂酷毒，莫不悲酸。洎兴义兵，淮南国人自相率
领，众过万人，人怀忼忾，愍国统灭绝，发言流涕。臣辄
以息超继允后，以慰存亡。”有诏改葬，赐以殊礼，追赠
司徒。冏败，超被幽金墉城，后更以吴王晏子祥为嗣，
拜散骑常侍。洛京倾覆，为刘聪所害。